window dressing
*การทะยานขึ้นอย่างร้อนแรงของดัชนีวานนี้ถูกอธิบายด้วยเรื่องการทำตัวเลขปิดงวดบัญชี หรือที่รู้จักกันในนาม window dressing น่าจะเป็นคำตอบที่เหมาะสมมากสุดสำหรับภาพที่ดัชนีวิ่งขึ้นมาปิดบริเวณ 1,731.64 จุด บวกไป 9.43 จุด ด้วยมูลค่าการซื้อขาย 6.93 หมื่นล้านบาท เพราะเมื่อเหลือบดูปัจจัยอื่นที่มีผลกับการลงทุนจริง ๆ ก็ไม่มีน้ำหนักมากพอที่จะทำให้ดัชนีมาไกลถึงขนาดนี้นะคะ
27 มิ.ย. 2562

เจาะกระดาน : โมนิก้าและทีมงาน
*การทะยานขึ้นอย่างร้อนแรงของดัชนีวานนี้ถูกอธิบายด้วยเรื่องการทำตัวเลขปิดงวดบัญชี หรือที่รู้จักกันในนาม window dressing น่าจะเป็นคำตอบที่เหมาะสมมากสุดสำหรับภาพที่ดัชนีวิ่งขึ้นมาปิดบริเวณ 1,731.64 จุด บวกไป 9.43 จุด ด้วยมูลค่าการซื้อขาย 6.93 หมื่นล้านบาท เพราะเมื่อเหลือบดูปัจจัยอื่นที่มีผลกับการลงทุนจริง ๆ ก็ไม่มีน้ำหนักมากพอที่จะทำให้ดัชนีมาไกลถึงขนาดนี้นะคะ
*ที่สำคัญเมื่อเหลือบดูจากยอดซื้อสุทธิของฝรั่งตาน้ำข้าววานนี้สูงถึง 3.78 พันล้านบาท ขณะที่ยอดรวมของเดือน มิ.ย. อยู่ที่ระดับ 4.70 หมื่นล้านบาท  ย่อมยืนยันการกลับเข้ามาเต็มตัวของนักลงทุนกลุ่มดังกล่าวได้ดีขึ้น และภาพดังกล่าวก็ถูกย้ำหัวหมุดด้วยยอดซื้อตั้งแต่ต้นปี 62 จนถึงวานนี้ที่มีแค่ระดับ 4.01 หมื่นล้านบาทคือการสื่อให้เห็นว่า รอบนี้ฝรั่งไม่ได้มาเล่น ๆ จึงจัดหนักทุกไม้ที่มีการเคาะขวานะจะบอกให้
*ผลดังกล่าวทำให้หุ้นบลูชิพกลายเป็นพระเอกอีกครั้ง พร้อมกับมีการวาดฝันเป้าหมายถัดไปน่าจะอยู่ที่บริเวณ 1,750 จุด ก่อนจะทะลุทะลวงขึ้นไปหาแนวต้าน 1,800 จุด “โมนิก้า” มองเป็นภาพที่บิลต์อารมณ์นักเล่นได้ดีเหลือเกิน และเป็นจังหวะที่ต้องโหนกระแสโดยไม่มีข้อแม้อะไรทั้งสิ้น เพราะมันเห็นกันอยู่แล้วว่า ก่อนหน้านี้ต่างชาติออกของไปมากถึง 2 แสนล้านบาท จึงเหลือแก๊ปให้กลับเข้ามาเก็บของอีกบานตะไทพะยะค่ะ
*โดยหุ้นที่น่าสนใจมากสุดในเที่ยวนี้กลายเป็น ADVANC เพราะเป็นหุ้นที่ขึ้นตามแรงซื้อต่างชาติชัดเจนสุดในเดือนนี้ “โมนิก้า” ถึงมองการวิ่งทะลุยอดเดิมที่เคยทำไว้ในรอบ 1 ปี 3 เดือน ก่อนจะปิดไปที่ระดับ 214 บาท บวกไป 8 บาท หรือขึ้นไป 3.90% ด้วยมูลค่าการซื้อขาย 2.81 พันล้านบาท น่าจะเป็นการกลับขึ้นมายืนสร้างฐานบริเวณ 200 บาทได้แบบชิว ๆ เพราะแวลูที่กูรูเขาแนะนำมันสูงกว่านี้นะจ๊ะ
*เช่นเดียวกับในรายของ PTTEP มีสตอรี่ให้หุ้นวิ่งขึ้นไปได้อีกเพียบ แถมช่วงนี้ราคาน้ำมันกลับมาเป็นขาขึ้นอีกรอบ “โมนิก้า” ถึงไม่แปลกใจที่ฝรั่งตาน้ำข้าวลุยซื้อหุ้นอีกครั้ง วานนี้ถึงเห็นหุ้นขึ้นมาปิดที่ 136 บาท บวกไป 2 บาท หรือขึ้นไป 1.50% ด้วยมูลค่าการซื้อขาย 2.41 พันล้านบาท พร้อมกับทำ triple top อย่างเป็นทางการแบบนี้ เดี๊ยนเชื่อว่า หุ้นมีโอกาสไปต่อแบบสวย ๆ เลยล่ะค่ะ
*เหมือนกับในรายของ PTG มีสตอรี่เกี่ยวกับปาล์มคอมเพล็กซ์เดินกำลังเต็มสูบในไตรมาส 3 และยังได้รับอานิสงส์จากภาครัฐสนับสนุนให้ใช้ บี10 ซึ่งตรงกับกลุ่มลูกค้าของหุ้นตัวนี้แบบพอเหมาะพอเจาะ ราคาหุ้นถึงวิ่งเกินแวลูที่กูรูสำนักต่าง ๆ มองไว้แบบชิว ๆ บวกกับนักเล่นที่อ่านเกมธุรกิจออกแบบแตกฉานมองเหมือนกันว่า กำไรปีนี้จะโตเด่นสุด ๆ จึงพากันเข้าไล่หุ้นแบบสุดซอย จนทะยานขึ้นมาปิดที่ 19.70 บาท บวกไป 0.90 บาท หรือขึ้นไป 4.80% ด้วยมูลค่าการซื้อขาย 1.08 พันล้านบาทไงล่ะจ๊ะ
*ก่อนจากกัน “โมนิก้า” ขอเม้าท์ถึงหุ้น IPO น้องใหม่อย่าง ACG กันสักนิดหนึ่ง เพราะเป็นหุ้นในตลาด mai รายที่ 3 (จากทั้งหมด 7 ราย) ของปี 62 ซึ่งสามารถยืนปิดเหนือจองวันแรกได้อย่างยอดเยี่ยม โดยเป็นรองแค่ GSC และ MITSIB เดี๊ยนถือเป็นก้าวสำคัญที่ทำให้นักเล่นเกิดอาการฮึกเหิมขึ้นมาอีกครั้ง พร้อมกับเป็นการย้ำหัวหมุดว่า การตั้งราคาขายที่เหมาะสม และมีสตอรี่ดี ๆ คอยสร้างความเชื่อมั่น หุ้นมีโอกาสไปต่อสูงนะคะ
*เม้าท์ถึงสตอรี่สวย ๆ ขึ้นมาทั้งที “โมนิก้า” ขอพูดถึงข่าวที่เม้าท์ให้แซ่ดสักนิดหนึ่งว่า  “สุกุลยา เอื้อวัฒนะสกุล” มือการเงินระดับพระกาฬ และเป็นทายาทของ “กลุ่มเซ็นทรัล” เข้ามาถือหุ้นมากถึง 13.80 ล้านหุ้น หรือ 2.30% พร้อมกับขึ้นเป็นผู้ถือหุ้นใหญ่อันดับ 4 แบบนี้กระมั้ง หุ้นถึงยืนปิดที่ระดับ 1.56 บาท บวกไป 0.12 บาท หรือขึ้นไป 8.30% ด้วยมูลค่าการซื้อขาย 480 ล้านบาทอย่างแข็งแกร่งเจ้าค่ะ
*ส่วนอีกหนึ่งไฮไลต์ของปรากฏการณ์วานนี้คงเป็นการเยือนถิ่นเก่าของอดีตผู้จัดการตลาด เอ็ม เอ ไอ ของชายรูปร่างสูงโปร่ง แถมมากไปด้วยไอเดียอย่าง “น้องช้าง” ซึ่งเป็นการปรากฏตัวครั้งแรกในรอบ 4 ปี เขาว่ากันว่า บรรยากาศภายในงานเต็มไปด้วยความครึกครื้น จนทำให้ใครหลายคนหวนนึกถึงสมัยที่ “ชนิตร ชาญชัยณรงค์” เป็นคนปลุกปั้นตลาดแห่งนี้ให้มีความคึกคักแบบนี้..แมงลือเขาแนะนำว่า ว่าง ๆ ก็แวะมาบ่อย ๆ หุ้นจะได้ขึ้นสวย ๆ นะตัวเอง